ବାରିପଦା ୦୧।୧୧ - ପୁଣି ଏକ ଲଜ୍ଜା, ପୋଲିସର ଜଘନ୍ୟ ଅବହେଳା, ଜଗତସିଂହପୁର ତେଣ୍ଟେଇ ଘଟଣାର ପୁନରାବୃତ୍ତି ହୋଇଛି ମୟୂରଭଞ୍ଜ ରାଇରଙ୍ଗପୁରରେ । ପୋଲିସର ଅବହେଳାରୁ ଜୀବନ ହାରିଛନ୍ତି ଜଣେ ଅଧ୍ୟାପିକା । ଅଧ୍ୟାପିକା ଜଣଙ୍କ ଝାରପୋଖରିଆ ଥାନାରେ ଅଭିଯୋଗ କରିଥିଲେ। କିନ୍ତୁ ପୋଲିସ ପୀଡ଼ିତାଙ୍କୁ ନ୍ୟାୟ ଦେବା ପରିବର୍ତ୍ତେ ଅଭିଯୁକ୍ତକୁ ଖସେଇବାକୁ ଉଦ୍ୟମ କରିଥିଲା । ଫଳରେ ଅଧ୍ୟାପିକା ଜଣଙ୍କ ଗତରାତିରେ ରଶି ଲଗାଇ ଆତ୍ମହତ୍ୟା କରିଛନ୍ତି ।
ଆଉ କେତେ ହେଲେ ସିରିୟସ ହେବ ପୋଲିସ । ଆଉ କେତେ ହେଲେ ସମ୍ବେଦନଶୀଳ ହେବ। ପୋଲିସ ପାଖରୁ ନିରାଶ ହେବା ପରେ, ପୋଲିସ ଉପରୁ ଭରସା ତୁଟିଯିବା ପରେ ଚରମ ନିଷ୍ପତ୍ତି ନେଇଗଲେ ରାଇରଙ୍ଗପୁର କଲେଜର ଜଣେ ଫିଜିକ୍ସ ଅଧ୍ୟାପିକା । କଲେଜ ପରିସରରେ ଥିବା ଛାତ୍ରୀ ନିବାସରେ ରସି ଲଗାଇ ଆତ୍ମହତ୍ୟା କରିଛନ୍ତି । କଲେଜ କର୍ତ୍ତୃପକ୍ଷ ରାଇରଙ୍ଗପୁର ଟାଉନ ପୋଲିସକୁ ଜଣାଇବା ପରେ ଥାନା ଅଧିକାରୀ ଏବଂ ଏସଡିପିଓ ଘଟଣା ସ୍ଥଳରେ ପହଞ୍ଚିଥିଲେ । ସାଇଣ୍ଟିଫିକ୍ ଟିମ୍ ବି ତଦନ୍ତ କରିଛି ।
ମୃତ ଅଧ୍ୟାପିକାଙ୍କ ଘର ଝାରପୋଖରିଆ ଥାନା ପାନ୍ଧଡା ଅଂଚଳରେ । ଅକ୍ଟୋବର ୨୭ ତାରିଖରେ କେନ୍ଦୁଝରରେ ତାଙ୍କର ଜଣେ ସମ୍ପର୍କୀୟ ତାଙ୍କୁ ଅସଦାଚରଣ କରିଥିବାର ସେ ଝାରପୋଖରିଆ ଥାନାରେ ଏକ ଏତଲା ଦେଇଥିଲେ। ତେବେ ପୋଲିସ ନ୍ୟାୟ ଦେବା ବଦଳରେ ଅଭିଯୁକ୍ତକୁ ଖସାଇବାକୁ ଉଦ୍ୟମ କରିଥିଲା , ଯେଉଁଥିପାଇଁ ସେ ଆତ୍ମହତ୍ୟା କରିଥିବା ପରିବାର ଲୋକେ ଅଭିଯୋଗ କରିଛନ୍ତି।..
ମନେପକାନ୍ତୁ ଜଗତସିଂହପୁର ତେଣ୍ଟେଇ ଘଟଣାକୁ। ସାରା ରାଜ୍ୟରେ ତୀବ୍ର ପ୍ରତିକ୍ରିୟା ପ୍ରକାଶ ପାଇଥିଲା, ବିଧାନସଭାରେ ତମ୍ବି ତୋଫାନ ହୋଇଥିଲା । ଜଗତସିଂହପୁର ନାଉଗାଁ ପୋଲିସ ଯେଉଁ ଭୁଲ କରିଥିଲା ତାର ପୁନରାବୃତ୍ତି କଲା ମୟୂରଭଞ୍ଜ ଝାରପୋଖରିଆ ପୋଲିସ ।
ଆଉ ଅଧ୍ୟାପିକା ଆତ୍ମହତ୍ୟା କରିବାର କିଛି ଘଣ୍ଟା ଭିତରେ ଅଭିଯୁକ୍ତକୁ ଗିରଫ କରିଥିଲା। ଝାରପୋଖରିଆ ଥାନା ଅଧିକାରୀ ଶରତ ମହାଳିକଙ୍କୁ ଜିଲ୍ଲା ମୁଖ୍ୟାଳୟକୁ ବଦଳି କରାଯାଇଥିବା ବେଳେ ଏଏସଆଇ ପ୍ରଶାନ୍ତ ସ୍ବାଇଁକୁ ନିଲମ୍ବିତ କରିଛନ୍ତି ମୟୁରଭଂଜ ଏସପି।
- ଘଟଣାକୁ ନେଇ ମୟୂରଭଞ୍ଜରେ ତୀବ୍ର ପ୍ରତିକ୍ରିୟା ପ୍ରକାଶ ପାଇଛି। ପୋଲିସ ଯଦି ଆଗୁଆ ପଦକ୍ଷେପ ନେଇଥାନ୍ତା ତେବେ ଅଧ୍ୟାପିକାଙ୍କୁ ଜୀବନ ହାରିବାକୁ ପଡ଼ିନଥାନ୍ତା।
